**Delaftale for indsatsområdet *Kriminalitetsforebyggelse***

|  |
| --- |
| **Bestyrelsen for den boligsociale indsats har ansvar for, at denne delaftale til hver en tid understøtter de overordnede mål i den strategiske samarbejdsaftale. Delaftalerne er således bilag til den strategiske aftale og skal altid ses i sammenhæng hermed.****Bestyrelsen har ligeledes ansvar for, at delaftalen til hver en tid afspejler de aktiviteter og samarbejder, der gennemføres i boligområdet.** **Beskrivelsen af områdets problemkompleks inden for dette indsatsområde fremgår af den strategiske aftale.** |

|  |
| --- |
| **Navn på den boligsociale indsats, som delaftalen vedrører:** |
| **Den boligsociale indsats i Isbjergparken og Lerpøtparken**Det Boligsociale Team”Vi vil arbejde aktivt for, at beboerne trives i hjemmet og i fællesskabet. Vi vil understøtte, at beboerne tager aktivt del i boligområdet og i samfundet.” |
| **Delaftalen gælder fra - til:**  |
| 01-01-2022 til 31-12-2025 |
| **Delaftalens parter:** |
| SSP og Varde Ungdomsskole, indgår i samarbejde omkring indsatserne Fælles i Fællesskabet og Kulturagenterne. Desuden indgår SSP i det opsøgende kriminalitetsforebyggende arbejde i samarbejdet med den boligsociale helhedsplan, ligesom der samarbejdes omkring fritidsindsatser til unge gennem ungdomsskolen. Forebyggelsesbetjente – Syd- og Sønderjyllands Politi, indgår i generelt samarbejde omkring kriminalpræventivt arbejde. Der samarbejdes med Kultur og Fritidsforvaltningen i Varde Kommune samt Fritids- og foreningslivet i Varde Kommune i forbindelse med fritidsindsatsen. |
| **Delmål og indikatorer for indsatsområdet**Der skal opsættes delmål for nærværende indsatsområde samt indikatorer, der sikrer, at der løbende kan følges op på disse.*Delmål* skal forstås som ’skridt på vejen’ til at opnå de overordnede mål jf. den strategiske aftale og beskriver de konkrete succeser, der ønskes opnået med de aktiviteter, der iværksættes inden for dette indsatsområde.*Indikatorer* er variable, der bruges til at vise, om delmålene opnås. Som inspiration stiller Landsbyggefonden en liste over relevante indikatorer til rådighed. Der kan suppleres med indikatorer, som de lokale parter vurderer vigtige for den lokale indsats.Delmål og de dertil knyttede indikatorer kan enten relatere sig til det samlede antal aktiviteter eller til enkelte aktiviteter, der iværksættes inden for dette indsatsområde.Formålet med delmål og indikatorer på dette niveau er årligt at følge udviklingen hos de konkrete målgrupper/områder, som de boligsociale aktiviteter arbejder med inden for indsatsområdet. Jo tættere på målgruppen det er muligt at komme med tilgængelige data, jo bedre grundlag er der for at vurdere aktiviteternes virkning samt foretage lokal justering, når dette evt. er nødvendigt. Delaftalens parter og bestyrelsen har ansvar for løbende at følge op på delmålene. |
| **Delmål** | **Indikator** | **Baseline boligområde/ målgruppe** | **Evt. anden baseline**  | **Baseline år** | **Datakilde** |
| Færre personer over 15 år bliver sigtet | Andel personer med mindst én sigtelse | 4,75% | 2,27 % (Varde kommune) | 2019  | Beboerdata |
| Flere børn trives bedre | Trivselsmåling fra 4.-9. klasse | 3,43% | 3,48% | 2019 | Beboerdata. Ansvarlig - Projektleder |
| Styrke børn og unges deltagelse i fritidstilbud  | Andel af børn under 18 år tilknyttet fritidsaktiviteter  | I boligområdet 36% Udenfor boligområdet 30 %  | (Helhedsplaner i DK)I boligområdet 38% Udenfor boligområdet46 % | 2018  | Vives trygheds-survey. Ansvarlig - Projektleder |
| **Aktiviteter, som skal bidrage til indfrielsen af delmålene for indsatsområdet og understøtte opnåelsen af de overordnede mål jf. den strategiske samarbejdsaftale:** |
| **Fritidsindsats med opsøgende funktion:**Indsats, der styrker børn og unges tilknytning til fritids- og foreningsliv, med mulighed for individuel støtte. Desuden fokus på at styrke forældrenes aktive deltagelse i deres børns fritids- eller foreningsliv. Under denne indsats bliver der lavet en brobygningsindsats til eksisterende klubtilbud og SSP’s rullende værested. Brobygningsindsats til f.eks. ungehuset, ungdomsklubben, pigeklubben eller andre tilbud til unge. Herunder ligger den opsøgende indsats SSP laver i boligområdet.**Fælles i fællesskabet (FIF):**Ugentligt gruppetilbud til børn i 4.-6. klasse. Formålet er at hindre at børn i en tidlig alder får en gadeorienteret livsstil. Kan bruges som brobygning til fritids- og foreningslivet gennem fritidsguide. **Kulturagenter:**Indsats der styrker unges medborgerskab og deltagelse i boligområdet gennem planlægning og udførelse af forskellige aktiviteter for andre unge, beboere i øvrigt eller for Varde by i forhold til at skabe positive fortællinger om området.  |
| **Medarbejderressourcer for indsatsområdet:** |
| SSP/Ungdomsskolen: 184 timer pr år Kultur og fritid: Understøtter gennem samarbejde og formidling til kultur og fritidstilbud. Der kan ikke afsættes faste timer da disse anvendes efter det aktuelle behov.Der afsættes samlet 23 timer pr uge fra den boligsociale helhedsplan |
| **Sammenhæng med den kommunale indsats i boligområdet:** |
| Af Varde Kommunes kultur og fritidspolitik fremgår det, at et af fokusområderne er kultur og idræt som trivselsfaktor for borgere i alle aldre. Desuden er der i Varde kommune både et Idrætsråd og et Fællesråd, som har fokus på at styrke de frivillige foreninger samt koordinere og styrke samarbejdet mellem foreningerne. Indsatserne både i den boligsociale helhedsplan og Varde Kommune generelt har fokus på den tidlige forebyggende indsats, og her viser evalueringer omkring boligsociale aktiviteter at den tidlige indsats virker i forhold til at forebygge at børn og unge kommer i en kriminel løbebane. Den kriminalitetsforebyggende indsats for ældre kan man nå gennem det tværorganisatoriske samarbejde. Her er der allerede et samarbejde på ledelsesniveau med den lokale leder af politiet og på medarbejderniveau et samarbejde med de lokale forebyggelsesbetjente og SSP-medarbejder. I det omfang det er relevant, inddrages den boligsociale helhedsplan i det kommunalt vedtagne samarbejde omkring forebyggelse af radikalisering og negativ social kontrol. Et eksempel fra forrige helhedsplan er at der opstod et behov for at lave en fælles indsats mod negativ social kontrol. På baggrund af en fælles oplevet udfordring blev der i løbet af kort tid fundet relevante medarbejdere til et samarbejde for at håndtere den udfordring, også selvom der ikke er aftalt et formelt samarbejde i helhedsplanen.  |
| **Revision af delaftalen (Eventuelle reviderede aftaler skal ikke fremsendes til Landsbyggefonden, men fonden skal om nødvendigt til enhver tid kunne rekvirere ajourførte delaftaler):** |
| Delaftalen revideres løbende og mindst én gang om året. Det er i første omgang parterne i delaftalerne, der kommer med forslag til revidering af delaftalen. Den boligsociale bestyrelse træffer beslutninger i forhold til revision af delaftalerne. |

**Aktiviteter, som skal bidrage til indfrielsen af delmålene for indsatsområdet (tilføj skemaer - ét skema pr. aktivitet):**

|  |
| --- |
| **Aktivitetsnavn:** |
| Fritidsindsats med opsøgende funktion (fritidsguide) |
| **Formål:** |
| Formålet med projektet er, at flere børn og unge i boligområdet får sundere fritidsliv og finder vej ind i etablerede fritidstilbud, samt bliver en fast del af disse.Et sekundært mål er desuden, at flere forældre opnår forståelse for deres børns fritidsliv. Hvor det er muligt, er formålet desuden at forældre opnår tilknytning til den aktuelle forening, som enten frivillig eller som aktivt deltagende forælder.Formålet er desuden at lave spontane opsøgende aktiviteter i boligområdet, som kan fungere som brobygningsaktiviteter til det etablerede forenings- og fritidsliv.  |
| **Målgruppe(r):**  |
| Den primære målgruppe for indsatsen Fritidsguide, er alle børn og unge fra 6-25 år med behov for støtte til et sundt fritidsliv. Der er særligt fokus på børn og unge med en gadeorienteret livsstil og på børn fra familier med en minoritetsbaggrund og som ikke har erfaringer med foreningsliv eller brug af etablerede fritidstilbud. Børn og familieafdelingen/SSP har andre indsatser rettet mod børn og unge, hvor udfordringerne er mere massive. Denne aktivitet retter sig i højere grad mod de børn og unge, hvor der ikke er andre indsatser i gang, ellers er denne indsats i videst muligt omfang koordineret med kommunale parter. Et fritidspas gennem Varde kommune gælder for børn fra 0-17 år.Der er i helhedsplansområdet 206 antal børn i alderen 0-17 år. 66% af alle børn fra 0-17 år har en minoritetsbaggrund. |
| **Indhold og praksis:** |
| Børn og unge, der vokser op i Boligområdet har øget risiko for at indgå i fællesskaber med andre fra boligområdet, som har en negativ indvirkning på fritid og skolegang. En af risikofaktorerne i forhold til kriminel aktivitet er manglende fritidsinteresser. Samtidig er det en stærk beskyttelsesfaktor at børn og unge har et netværk i det organiserede fritids- og foreningsliv, hvor børn og unge kan møde positive rollemodeller og nærværende voksne. Det har derfor stor betydning for børnenes fremtidige løbebane at de bliver integreret i fællesskaber, i idrætslivet eller i andre etablerede tilbud på musikskole, billedskole eller lignende. Samtidig kan en sund fritid afspejle sig i en sundere skoletid. Dermed understøtter indsatsen også delaftalen ”uddannelse og livschancer” og ”beskæftigelse”. Også forældrenes kompetencer og adfærd har en betydning i forhold til risikoen for kriminalitetsadfærd. Dermed er det også betydningsfuldt at arbejde med forældrenes engagement omkring deres børns fritidsliv. **Fritidsguide** er et vejlednings- og brobygningstilbud til alle børn og unge i området. Man kan blive henvist til tilbuddet eller selv søge kontakt. Samtidig kan Fritidsguiden fungere opsøgende i boligområdet.Funktionen er brobyggende og det vil sige at der tages udgangspunkt i de mange tilbud der findes i veletablerede idrætsforeninger, i Musikskolen, i Ungdomsskolen, i Ungehuset osv. Udgangspunktet er den enkeltes interesser og med fokus på de muligheder den enkelte har i forhold til familien. Fritidsguiden kan understøtte, at den enkelte får viden om muligheder, at familien inddrages, følgeskab de første gange en aktivitet anvendes, fastholdelse samt aftaler og information for, og med, de ansvarlige i tilbuddet eller foreningen. Der gives hjælp til selvhjælp, og det er målet at den unge eller familien finder sig til rette i foreningsrytmen, at der er en fast kontaktperson i tilbuddet og/eller at den unge bliver selvkørende på lige vilkår med tilbuddets øvrige brugere. Fritidsguiden supplerer med rådgivning, støtte og vejledning i forhold til de forskellige muligheder der er for at få kontingentstøtte og støtte til sportsudstyr, leje af musikinstrument og lignende. Der kan gives støtte gennem Varde Kommunes Fritidspas, Broen Danmark og Fritidspuljen fra Dansk Flygtningehjælp.**Samarbejdet med forældrene** omkring deres børns fritidsliv er en væsentlig indsats. Dette er vigtigt i forhold til barnets fastholdelse i aktiviteten. Målet er at flest mulige forældre bliver frivillige eller aktive i forholdet til deres børns fritidsliv, og får en forståelse for vigtigheden af et aktivt fritidsliv. Gerne som træner eller hjælpetræner. Dette kan understøttes i denne indsats – men kan også knytte sig til indsatser under delaftalen ”Sammenhængskraft og medborgerskab”. **Samarbejdet med de frivillige foreninger**, skal prioriteres i samarbejde med kultur og fritid, samt evt. andre kommunale parter. Der skal tages initiativ til årlige samarbejdsmøder med Idrætsrådet og Fællesrådet samt Varde fritidscenter, så samarbejdet omkring børn og unges fritidsliv bliver bedst muligt koordineret og understøttet i fællesskab.**De planlagte og spontane opsøgende aktiviteter i boligområdet**, kan fungere som brobygningsaktiviteter til det etablerede forenings- og fritidsliv. Der er tale om en indsats, hvor der både vil være individuelle og mindre gruppeforløb alt efter hvad behovet i den konkrete situation tilsiger. Det kan f.eks. være understøttelse af at den unge deltager i et eksisterende klubtilbud, ungehuset, særlig tilrettelagte aktiviteter mv. Eller det kan være en spontan fodboldkamp i området, understøttelse af VAKS-aktiviteter[[1]](#footnote-1) i forbindelse med ferier, tovtrækning med de lokale betjente og medarbejdere eller hvad den konkrete situation og målgruppe kræver. Der kan også laves spontane mødesteder i f.eks. områdets pavillon eller der kan planlægges fællesskabsfremmende aktiviteter i helhedsplanens lokaler, f.eks. i forbindelse med vinterperioder eller ved dårligt vejr. Ferieaktiviteter foregår som led i denne indsats i samspil og med indsatser i ”sammenhængskraft og medborgerskab” og ”uddannelse- og livschancer”. Den opsøgende funktion i boligområdet kan både foregå af SSP/ungdomsskolen alene eller i samarbejde med den boligsociale vicevært. Den opsøgende funktion kan foregå via færden i området på forskellige tidspunkter, via telefonopkald eller i nogle tilfælde via et opsøgende besøg på adressen mv.Ungdomsklubben ”Blok 22” som er en del af nuværende helhedsplan forankres via SSP/Ungdomsskolen. Helhedsplanen lægger fortsat lokaler til. Blok 22 er for mænd i alderen 15-25 år. På samme måde er der for år tilbage forankret en pigeklub i Ungdomsskoleregi, hvor flere af kvarterets piger deltager trofast.**Eksempel:**SSP og den sociale vicevært har i forbindelse med det opsøgende arbejde fået kontakt med fire store drenge, som de jævnligt møder i kvarteret, hvor de hænger ud og ryger. Efter nogen samtaler og lidt spontane aktiviteter i området viser det sig, at to af drengene er vilde med at køre ræs. Derfor formidles kontakt til Ungdomsskolens tilbud ”krumtappen”, hvor de begynder at komme med regelmæssige mellemrum. Samtidig spirer interessen for at blive mekaniker og lysten til at tage en uddannelse indenfor det fag vokser. De to andre drenge har ikke så meget lyst til en konkret aktivitet, men giver i højere grad udtryk for, at de mangler et sted at ”hænge ud”. Der bliver formidlet kontakt til ”Ungehuset” og efter noget tid hvor de unge er faste brugere af stedet bliver de valgt ind i ungerådet og begynder at tage ansvar for at driften af ”ungehuset” skal fungere. Dermed er indsatsen med til at forebygge at de unge kommer ud i en kriminel løbebane, som de ellers var i risiko for.  |
| **Ansvars- og rollefordeling:** |
| Kultur og fritidsområdet og den boligsociale medarbejder samarbejder om indsatsen ”fritidsguide” med fokus på råd og vejledning og samarbejdet med fritids- og foreningslivet. Her vil der afholdes møder ad hoc, alt efter behov.SSP og den boligsociale medarbejder, samt i nogle tilfælde de lokale forebyggelsesbetjente, samarbejder omkring de opsøgende aktiviteter i boligområdet, brobygning til ungdomsskolens aktiviteter, herunder Blok 22 og ”Det rullende værested”.De boligsociale timer fordeler sig således: 8 timer pr uge til fritidsguide og samarbejde med forældre, 4 timer pr uge til opsøgende aktiviteter og brobygning til eksisterende klubaktiviteter.Der afholdes faste samarbejdsmøder hver anden til tredje måned mellem SSP, Politi og den boligsociale medarbejder/sociale vicevært. Der vil være deltagelse af leder af SSP samt boligsocial leder. Sammen med Kultur og fritidsforvaltningen afdækkes muligheden for fondsmidler til en forstærket indsats indenfor dette område. |

|  |
| --- |
| **Aktivitetsnavn:** |
| Klubben ”Fælles i fællesskabet” (FIF) |
| **Formål:** |
| Formålet er at få skabt et lokalt forankret mødested for 4.-6. klasses børn, hvor de kan opleve at være en del af et positivt fællesskab og samtidig kan være med til at gøre en positiv forskel for andre. Formålet er dermed også at understøtte at børnene, som for en stor dels vedkommende, har minoritetsbaggrund, kan skabe en positiv fortælling om dem selv og deres rolle i samfundet som nogen der bidrager positivt og modtager positiv respons på deres ageren.  |
| **Målgruppe(r):**  |
| Flere kommunale parter peger på at børn i 4.-6. klasses alderen lige nu ses som en særlig risikogruppe. Man oplever en gruppe af børn, der har en tiltagende grad af gadeorienteret livsstil og uhensigtsmæssige og risikobetonede måder at være sammen på. Dog foregår denne adfærd ikke i boligområdet og er dermed svær for de boligsociale medarbejdere at spotte. En del af de børn er bosiddende i Boligområdet. Dermed vurderes denne målgruppe lige nu som en særlig vigtig målgruppe, så det ikke udvikler sig til kriminalitet. |
| **Indhold og praksis:** |
| Klubben er en åben klub en gang i ugen for alle børn i aldersgruppen, der er bosiddende i Boligområdet. Udover et godt fællesskab, hyggelige aktiviteter og trygge voksne, er der hver gang et tema eller en aktivitet som børnene skal deltage i. Aktiviteterne har til formål at børnene ud fra forskellige emner er med til at gøre en forskel for andre i boligområdet. Aktiviteterne opdeles i temaer som vil køre i 1-1,5 måned ad gangen. Emnerne er fastsat af medarbejderne, men indholdet af selve aktiviteten får børnene indflydelse på. Eksempler på aktiviteter kan være: fokus på ældre – hvordan kan vi glæde ældre beboere i vores boligområde; fokus på at boligområdet skal være rart at bo i – hvordan kan vi gøre en forskel; fokus på klima – hvad kan vi gøre for klimaet her i vores område. Der vil løbende være belønninger for de børn der har deltaget fast i et tema. For at kunne få en belønning skal man have deltaget 75 % af gangene og deltaget aktivt. Belønningen kan være alt fra en udflugt eller til en forkælelse i klubben. Aktiviteter der kan udføres, kan med fordel finde sted i samarbejde med de to boligorganisationers driftsfolk alt efter hvilket emne der skal være. F.eks. kunne der udføres mindre praktiske opgaver. Indsatsen understøtter også den projektrettede måde at arbejde på, som også er en vigtig del af Frelloskolens metode at styrke fagligheden på, idet skolen er en LEAPS-skole.Eksempel:I FIF er børnene med til at bestemme hvilke opgaver/aktiviteter der skal udføres for at opnå belønningsoplevelser. Børnene har besluttet at de vil være med til at sprede glæde hos flest mulige ældre i boligområdet. De har derfor lagt planer om at bage småkager som kan uddeles af børnene. Den boligsociale medarbejder hjælper med kontakten til de ældre. Børnene deler herefter småkager ud til de ældre i området. Resultatet bliver at børnene og de ældre får kendskab til hinanden, samtidig med at det skaber glæde og smil. Børnene oplever glæden ved at gøre en forskel for andre og de får en tro på at deres handlinger har en betydning for andre. De ældre i boligområdet oplever at de i højere grad kender børnene i boligområdet og dermed mindskes utrygheden.  |
| **Ansvars- og rollefordeling:** |
| Klubben afholdes i samarbejde med en medarbejder fra ungdomsskolen/SSP og en boligsocial medarbejder. Klubben finder sted to timer hver uge i skoleuger.SSP/ungdomsskolen bidrager med mindst 92 timer pr årDen boligsociale medarbejder bruger fire timer pr uge på denne indsats.Udgifter til belønninger deles ligeligt mellem Ungdomsskolen og Den boligsociale helhedsplan.Der afholdes samarbejds- og planlægningsmøder med ca. to måneders interval. Den boligsociale leder og leder af ungdomsskole deltager ved behov. |

|  |
| --- |
| **Aktivitetsnavn:** |
| Kulturagenter |
| **Formål:** |
| Formålet med indsatsen er at styrke Boligområdets unge fra 7. klasse og op til 18 år med henblik på at give dem kompetencer i forhold til, hvad det vil sige at lave aktiviteter for andre. Desuden vil det at være kulturagent, give unge i aldersgruppen et unikt fællesskab på tværs af kulturer.Det langsigtede formål med indsatsen er at give de unge en opkvalificering, så der hele tiden arbejdes på at skabe overgange til for eksempel foreninger, andre frivillige indsatser, studielivet, arbejdslivet mm. |
| **Målgruppe(r):**  |
| Unge fra 7. klasse og op til 18 år bosiddende i Boligområdet. Selvom der kan være et stort spring i alderen, er dette valgt for at de unge på for eksempel 15 år kan få støtte af de ældre Kulturagenter.En anden målgruppe er alle beboere i Boligområdet, som vil have mulighed for at deltage i Kulturagenternes aktiviteter. |
| **Indhold og praksis:** |
| Kulturagenterne er en gruppe unge, der får taget en miniprojektlederuddannelse (evt. med et OCN-bevis, hvis muligt/relevant). Man mødes fast 1-2 gange i måneden indtil man har fået tilrettelagt aktiviteten. Man behøves ikke forpligte sig til mere end ét arrangement ad gangen. I denne indsats vil de unge få de basale værktøjer til at håndtere små og store aktiviteter som for eksempel:* Planlægningsstrategier
* Fondssøgning
* Håndtering af budget
* Koordinering af aktiviteter
* Udførelse af aktiviteter

Med andre ord skal Kulturagenterne gøre idéer til virkelighed. Et andet element, der ligger i Kulturagenterne, er det gode samarbejde, der vil være mellem Kulturagenterne. Derfor vil der også være nogle teambuilding workshops for at styrke fællesskabet. Hermed vil hver enkel Kulturagent blive klar over egne svagheder og styrker og derved bruge de andre kulturagenters ressourcer til at blive bedre som enhed. Sådanne erfaringer vil de unge ligeledes kunne tage med sig ind i arbejdslivet, hvor samarbejde i dagens samfund har en vigtig rolle.Indsatsen vil have et ’learning by doing’ perspektiv, da der også er meget læring i at lave fejl. På den måde vil Kulturagenterne blive bedre og bedre for hver en aktivitet de får arrangeret, ligesom de vil få en fuld forståelse for, hvor vigtig en rolle planlægningen spiller.Kulturagenterne skal møde fast en gang hver 14. dag eller en gang pr måned á to til tre timers varighed. I perioder op til en aktivitet vil der komme hyppigere møder, ligesom der efter en aktivitet godt kan komme nogle ugers pause.Mentoren/tovholderens rolle i indsatsen er at sparre med de unge, vejlede dem og være med til at give dem de nødvendige kompetencer enten ved selv at undervise, eller finde nogle eksterne, der kan komme til workshops og lignende. Tanken er, at Kulturagenterne på et tidspunkt skal være meget selvkørende. Det er dog usikkert om indsatsen kan være 100% selvkørende med tiden, da erfaringerne viser, at der sker stor udskiftning af unge, da mange unge flytter fra området enten på grund af job eller uddannelse. Der vil derfor altid være et nyt ”kuld”, der skal uddannes.Det er som udgangspunkt de unge selv, der skal komme med idéer til aktiviteter. Det kan være alt fra:* Valgaften, debataften, workshops, temadage.
* Idrætsaktiviteter, Eid-fest, Loppemarked, mm.
* Udflugter, ture og lignende.

Det er Kulturagenternes idéer, samt mulighed for at opnå midler til indsatserne der sætter grænserne for aktiviteterne.Eksempel:En ung mand uden fast tilknytning til arbejdsmarkedet eller uddannelsessystemet bliver spurgt om at deltage i denne indsats. Det at blive mødt som en der har noget at bidrage med, i stedet for en der har brug for hjælp, gør at han vokser med opgaverne, og tager større og større ansvar i aktiviteterne. Efter noget tid bliver han også frivillig i andre sammenhænge, ligesom den grænsesøgende adfærd han tidligere har haft bliver lagt på hylden. At være kulturagent giver en ny tro på egne evner og en oplevelse af at bidrage i samfundet. Samtidig har det for denne unge mand også medvirket til at han ikke længere modtager ydelser fra jobcenteret – men er i stedet gået i gang med en uddannelse.  |
| **Ansvars- og rollefordeling:** |
| Aktiviteten bliver drevet i samarbejde mellem en medarbejder fra Varde Ungdomsskole og en boligsocial medarbejder. Varde ungdomsskole bruger 92 timer svarende til 2 timer pr uge i 44 uger. Den boligsociale medarbejder bruger 3 timer pr uge. Dertil kommer der arbejdstid til samarbejdsmøder for begge parter 2 timer pr måned.  |

1. Varde kommunes gratis sommerferieaktiviteter for skolebørn [↑](#footnote-ref-1)